Airbus A380
Store norske leksikon,Teknologi og industri,Transport,Luftfart,Luftfartøy,Sivilflytyper,Passasjerfly
Airbus A380 er et firemotors passasjerfly med to fulle dekk. Det er verdens største passasjerfly, og har kun blitt bygd i utgaven A380-800, som har plass til 525 passasjerer eller opptil 853 med høykapasitetsinnredning. Flyet har en rekkevidde på opptil 15 400 kilometer.
Beskrivelse I A380 har den europeiske flyprodusenten Airbus videreført praksisen med å lage cockpitutrustningen så lik tidligere modeller som mulig (blant annet med «fly-by-wire»-styring, der det er elektronisk overføring av alle impulser fra en kort stikke til systemene som beveger rorflatene), slik at kostnadene knyttet til opplæring av piloter kan reduseres, i tillegg til at sikkerheten økes ved anvendelse av tilvendte operasjonsprosedyrer. Konstruksjonen av skrog og vinger preges derimot av andre materialvalg enn det som har vært vanlig på større, sivile fly – omkring 22 vektprosent er karbonfiberkompositter. Aluminiumslegeringer utgjør omkring 60 prosent, og stål og titan omkring 10 prosent. Aluminiumsplater kan være sammenføyd ved avanserte sveisemetoder (friction stir welding) istedenfor tradisjonell nagling. Historie Avgjørelsen om å bygge A380 ble tatt 19. desember 2000. Den første ferdigbygde A380 ble presentert under en seremoni i Toulouse 18. januar 2005. Første flygning ble gjennomført 27. april 2005. Første kommersielle flygning ble gjennomført av Singapore Airlines 25. oktober 2007 på strekningen Singapore–Sydney. Produksjon og levering til flyselskapene har hatt betydelige forsinkelser av hovedsakelig tekniske årsaker. I 2019 besluttet Airbus å legge ned produksjonen av A380 i 2021, og det siste av 251 fly ble levert i slutten av samme år. A380-800F, som var en ren fraktutgave med en lasteevne på 150 tonn og en rekkevidde på omkring 10 400 kilometer, ble avbestilt og aldri levert. Spesifikasjoner Airbus A380-800 er utstyrt med enten fire Rolls-Royce Trent 900 turbofanmotorer, (se flymotor), hver med en skyvkraft på 311 kilonewton, eller fire Engine Alliance GP7200, hver med en skyvkraft på 340 kilonewton.  Vingespenn: 79,75 meter Lengde: 72,72 meter Høyde: 24,09 meter Maksimal startvekt: 560 tonn Topphastighet: 945 kilometer i timen  Marsjfart: 902 kilometer i timen Marsjhøyde: 13 100 meter Rekkevidde: 15 400 kilometer Les mer i Store norske leksikon fly Boeing 777 Airbus A350 Eksterne lenker Airbus: A380